**Η γενική ως προσδιορισμός**

**Όταν χρησιμοποιούμε τη γενική ως προσδιορισμό ενός ουσιαστικού τότε η γενική αποκτά διάφορες σημασίες:**

**1. Γενική του κτήτορα ή γενική κτητική** (τίνος; ποιανού;)

Με τη σημασία αυτή η γενική χρησιμοποιείται για να δείξουμε σε ποιον ανήκει κάτι, π.χ.

*Ο καλλιτέχνης ζωγράφισε το σώμα και τα πόδια****του αλόγου****.*

→ τα πόδια που ανήκουν στο άλογο.

*Δε βρήκα τα βιβλία****της Ελένης****.*

→ τα βιβλία που ανήκουν στην Ελένη.

**2. Γενική του δράστη μιας ενέργειας ή γενική υποκειμενική**

Με τη σημασία αυτή η γενική χρησιμοποιείται για να φανερώσουμε το υποκείμενο μιας ενέργειας, π.χ.

*Η επιστροφή****του Γιάννη****συνοδεύτηκε από γλέντια και χαρές.*

*Τρόμαξε από το σφύριγμα****του τρένου****.*

Για να βρούμε μια γενική υποκειμενική μετατρέπουμε το ουσιαστικό που προσδιορίζει η γενική (επιστροφή) σε ρήμα. Αν η γενική είναι υποκείμενο, τότε μιλάμε για γενική υποκειμενική ή του δράστη. Δηλαδή:

Η επιστροφή **του Γιάννη > Επέστρεψε** ο Γιάννης > Ποιος επέστρεψε; Ο Γιάννης = υποκείμενο

Το σφύριγμα **του τρένου > Σφυρίζει** το τρένο > ποιος σφυρίζει; Το τρένο = υποκείμενο

**3. Γενική του δέκτη μιας ενέργειας ή γενική αντικειμενική**

Με τη σημασία αυτή η γενική χρησιμοποιείται για να φανερώσουμε το αντικείμενο μιας ενέργειας, π.χ.

*Το δυνατό κτύπημα****της πόρτας****από τον Γιάννη ενόχλησε τους γείτονες.*

*Σήμερα έγινε η συνάντηση για το κόψιμο****της πίτας****από τον δήμαρχο.*

Για να βρούμε μια γενική αντικειμενική μετατρέπουμε το ουσιαστικό που προσδιορίζει η γενική (κτύπημα) σε ρήμα. Αν η γενική είναι αντικείμενο, τότε μιλάμε για γενική αντικειμενική ή του δέκτη. Δηλαδή:

Το δυνατό κτύπημα **της πόρτας** > Ο Γιάννης **κτύπησε** την πόρτα  > Τι κτύπησε ο Γιάννης; την πόρτα = αντικείμενο.

Το κόψιμο **της πίτας** > Ο δήμαρχος **έκοψε** την πίτα > Τι έκοψε ο δήμαρχος; την πίτα = αντικείμενο.

**Παρατήρηση:**Πολύ συχνά μπορεί να μην είναι φανερό αν η γενική είναι υποκειμενική ή αντικειμενική, π.χ.

Στο παράδειγμα «Ο Γιάννης επέστρεψε. Έκλεισε την πόρτα με δύναμη και πήγε στο δωμάτιό του. Το δυνατό όμως κλείσιμο **της πόρτας** (από τον Γιάννη) ενόχλησε τους γείτονες.» μπορούμε να μετατρέψουμε το «κλείσιμο της πόρτας» με δύο τρόπους:

α. κλείνει η πόρτα = υποκειμενική.

β. κάποιος κλείνει την πόρτα = αντικειμενική.

Γι’ αυτό είναι απαραίτητο να εξετάζουμε τη γενική με τα συμφραζόμενα μέσα στην πρόταση ή στην περίοδο.

**4. Γενική του τόπου** (πού;)

Με τη σημασία αυτή η γενική χρησιμοποιείται για να δηλώσουμε τον τόπο στον οποίο γίνεται μια ενέργεια. π.χ.

*Στη μάχη****του Μαραθώνα****αρχηγός των Αθηναίων ήταν ο Μιλτιάδης.*

→ η μάχη που έγινε στον Μαραθώνα.

*Η Άνδρος είναι νησί****των Κυκλάδων****.*

→ νησί που βρίσκεται στις Κυκλάδες

**5. Γενική του χρόνου** (πότε;)

Με τη σημασία αυτή η γενική χρησιμοποιείται για να δηλώσουμε τον χρόνο κατά τον οποίο γίνεται μια ενέργεια, π.χ.

*Ασχολείται με δουλειές****της νύχτας****.*

→ με δουλειές που γίνονται τη νύχτα.

*Θα φάμε κάτι****της στιγμής****.*

→ που γίνεται αυτή τη στιγμή

**6. Γενική της ιδιότητας** (τι λογιώ;)

Με τη σημασία αυτή η γενική χρησιμοποιείται για να δηλώσουμε μια ιδιότητα στο ουσιαστικό, π.χ.

*Μας κέρασε γλυκό****του κουταλιού****.*

*Βάλε επιτέλους κι ένα παντελόνι****της μόδας****.*

*Εδώ πωλούνται είδη****πολυτελείας****.*

Στη γενική της ιδιότητας υπάγονται: α. η γενική της τοπικής ή χρονικής έκτασης, β. η γενική της ηλικίας, γ. η γενική του βάρους, δ. η γενική της αξίας

**6α. Γενική του μέτρου της τοπικής ή χρονικής έκτασης** (πόσο;)

Με τη σημασία αυτή η γενική χρησιμοποιείται για να δηλώσουμε το μήκος, το πλάτος κλπ. ή το χρονικό διάστημα, π.χ.

*Φοράει γόβα με τακούνι δέκα****πόντων****.*

→ που έχει ύψος δέκα πόντους

*Προχώρησε μια απόσταση διακοσίων****μέτρων****και σταμάτησε.*

→ μια απόσταση που έχει μήκος διακόσια μέτρα

*Προχώρησε μια απόσταση δύο****ωρών****και σταμάτησε.*

→ μια απόσταση που διήρκεσε δύο ώρες

*Πήρε άδεια τριών****μηνών****.*

→ άδεια που διήρκεσε τρεις μήνες

**6β. Γενική της ηλικίας** (πόσου χρόνου;)

Με τη σημασία αυτή η γενική χρησιμοποιείται για να δηλώσουμε την ηλικία ενός έμψυχου ή άψυχου, π.χ.

*Αυτό το κρασί είναι πέντε****χρονών****.*

→ που έχει ηλικία πέντε χρόνια

*Το μωρό είναι μόλις τριών****ημερών****.*

→ που έχει ηλικία τρεις ημέρες

**6γ. Γενική του βάρους** (πόσο ζυγίζει;)

Με τη σημασία αυτή η γενική χρησιμοποιείται για να δηλώσουμε το βάρος ενός έμψυχου ή άψυχου, π.χ.

*Σήκωσε σαν πούπουλο ένα σακί πενήντα****κιλών****.*

→ που ζύγιζε πενήντα κιλά

*Είναι απίστευτο πώς μετέφεραν έναν βράχο τριάντα****τόνων****.*

→ που ζύγιζε τριάντα τόνους

**6δ. Γενική της αξίας** (πόσο κοστίζει;)

Με τη σημασία αυτή η γενική χρησιμοποιείται για να δηλώσουμε την αξία ενός πράγματος, π.χ.

*Αγόρασε ένα σπίτι διακοσίων χιλιάδων****δολαρίων****.*

→ που κόστιζε διακόσιες χιλιάδες δολάρια

*Αγόρασα ένα ψωμί των ογδόντα****λεπτών****.*

→ που κόστιζε ογδόντα λεπτά

**7. Γενική του σκοπού ή της χρήσης** (για ποιο σκοπό)

Με τη σημασία αυτή η γενική χρησιμοποιείται για να δηλώσουμε τον σκοπό για τον οποίο χρησιμοποιείται κάτι, π.χ.

*Έσπασε το ποτήρι****του νερού****.*

→ που χρησιμοποιείται για νερό

*Φέρε μου τα πιάτα****του γλυκού****.*

→ που χρησιμοποιούνται για γλυκό

**8. Γενική της αιτίας** (εξαιτίας)

Με τη σημασία αυτή η γενική χρησιμοποιείται για να δηλώσουμε την αιτία μιας πράξης, μιας κατάστασης, π.χ.

*Η λύπη****του χωρισμού****ήταν αβάσταχτη.*

→ εξαιτίας του χωρισμού

*Η θλίψη του θανάτου δεν περνάει εύκολα.*

→ εξαιτίας του θανάτου

**9. Γενική του περιεχομένου** (με τι;)

Με τη σημασία αυτή η γενική χρησιμοποιείται για να δηλώσουμε το περιεχόμενο που περιέχει ένα αντικείμενο, π.χ.

*Πήγα στην αποθήκη****των κρασιών****.*

→ που έχει αποθηκευμένα κρασιά

*Το ντουλάπι****των απορρυπαντικών****είναι πάντα κλειδωμένο.*

→ που περιέχει απορρυπαντικά

**10. Γενική του δημιουργού** (ποιανού είναι;)

Με τη σημασία αυτή η γενική χρησιμοποιείται για να δηλώσουμε τον δημιουργό ενός έργου, π.χ.

*Μόλις διάβασα την Οδύσεια****του Ομήρου****.*

→ που την έγραψε (δημιούργησε) ο Όμηρος

*Αυτός ο πίνακας****του Γαΐτη****μου αρέσει πολύ.*

→ που τον ζωγράφισε (δημιούργησε) ο Γαΐτης

**11. Γενική διαιρετική** (ποιο απ' όλα;)

Με τη σημασία αυτή η γενική χρησιμοποιείται για να δηλώσουμε το όλο. Το μέρος του όλου το φανερώνει το προσδιοριζόμενο ουσιαστικό, π.χ.

*Ανέβηκα στην κορυφή****του βουνού****.*

→ Το όλο το φανερώνει η γενική *του βουνού* και το μέρος του όλου το φανερώνει το προσδιοριζόμενο ουσιαστικό *η κορυφή*.

Τρεις μαθητές **του τμήματος** έφυγαν.

→ Το όλο το φανερώνει η γενική *του τμήματος* και το μέρος του όλου το φανερώνει το προσδιοριζόμενο ουσιαστικό *μαθητές*.

**12. Γενική της καταγωγής** (τίνος;)

Με τη σημασία αυτή η γενική χρησιμοποιείται για να δηλώσουμε σχέση καταγωγής ή συγγένειας, π.χ.

*Ήρθε και η κόρη****του Νίκου****.*

→ έχει συγγένεια με τον Νίκο

*Τηλεφώνησε ο αδερφός****του Πέτρου****.*

→ έχει συγγένεια με τον Πέτρο